題齊安新刻雪堂圖
作者：周紫芝
朝代：宋

paragraphs: 名駒汗血久不聞，天遣兩蘇空馬羣。
當時二十出西蜀，已說賈生能過秦。
玉堂詞翰不起草，建隆以來能幾人。
功名後世只忠讜，流落一生常苦辛。
心知才大難爲用，小折波濤入嘲弄。
偶結江邊一把茅，來作黄州十年夢。
勸君慎勿剪柔柯，雪堂楊柳公親種。
扁舟夜入赤壁江，手持杯酒酹周郎。
酒醒月落賦已就，東方欲白天相將。
邇來不知誰好事，盡寫公詩畫圖裏。
短軸雖在人已亡，空著江波接天起。
浮雲滅盡名不磨，千古長流似江水。